b'\n_START_ARTICLE_\nPatanjali\n_START_SECTION_\nAsal-usul\n_START_PARAGRAPH_\nPerkataan "Pata\xc3\xb1jali" bermaksud "seorang yang jatuh ke dalam tangan yang mengaut". Apabila, petapa Gonarda sedang berdoa kepada Dewa Surya (Matahari) dengan air dalam tangannya yang mengaut (dikenali sebagai \'Anjalimudra\'), seorang bayi jatuh dari angkasa ke atasnya. Petapa itu menyerahkan bayi itu kepada seorang wanita bernama Gonika (yang tidak mempunyai anak) untuk dibesarkan.  _NEWLINE_Menurut satu versi lain, Gonika, puteri seorang petapa, sedang mempersembahkan arghya (air suci dalam tangannya) kepada Dewa Surya dengan niat untuk mendapatkan seorang anak. Ketika itu, seorang bayi jatuh ke tangannya. Bayi itu ialah sebenarnya Adisesa, raja ular dan tempat Mahavishnu bersemayam!  _NEWLINE_Pata\xc3\xb1jali dikatakan telah menghasilkan tiga karya penting. Beliau menulis karya-karya ini untuk membantu manusia biasa menyucikan badan, minda, dan percakapan mereka. Karya pertamanya ialah mengenai Ayurveda. Karya ini masih tidak dapat ditemui. Segelintir cendekiawan berpendapat bahawa Carakasamhita ialah suatu karya Pata\xc3\xb1jali, tetapi cendekiawan lain tidak bersetuju. Karya keduanya ialah Mahabhasya mengenai A\xe1\xb9\xa3\xe1\xb9\xad\xc4\x81dhy\xc4\x81y\xc4\xab, iaitu S\xc5\xabtra-s\xc5\xabtra P\xc4\x81\xe1\xb9\x87ini mengenai tatabahasa Sanskrit. Karya terakhirnya ialah Yogas\xc5\xabtras. _NEWLINE_Mahabhasya mengandungi 86 seksyen atau ahnika. Karya ini dianggap sebagai model untuk prosa Sanskrit. Selain memberi penerangan kepada  s\xc5\xabtra P\xc4\x81\xe1\xb9\x87ini, ulasan ini mengandungi banyak maklumat tambahan lain.  _NEWLINE_Antara semua ulasan Mahabhasya ini, ulasan Pradipa oleh Kaiyata (kurun ke-5 Masihi) adalah yang paling terkenal. _NEWLINE_Yogas\xc5\xabtras adalah teks asas bagi falsafah dan amalan Yoga. Karya ini mempunyai beberapa ulasan, dan antara yang terkenal ialah Bhasya oleh Vyasa (600 Masihi) dan Tattvavai\xc5\x9b\xc4\x81rad\xc4\xab oleh Vacaspati (850 Masihi). _NEWLINE_Antara penulis-penulis terkenal yang dikenali sebagai Pata\xc3\xb1jali ialah:\n_START_SECTION_\nPenulis Mahabhasya\n_START_PARAGRAPH_\nIni suatu karya purba tatabahasa dan linguistik Sanskrit berdasarkan kepada A\xe1\xb9\xa3\xe1\xb9\xad\xc4\x81dhy\xc4\x81y\xc4\xab oleh P\xc4\x81\xe1\xb9\x87ini. Pata\xc3\xb1jali dikatakan hidup dalam kurun ke-2 S.M. Teksnya dinamakan sebagai \'Bhasya\' atau \'ulasan\' ke atas karya Katyayana-Panini. Namun, oleh kerana kepentingan karya ini dan kedudukannya dalam tradisi agama Hindu, karya ini juga disebut sebagai Mahabhasya (\'Ulasan Agung\'). Teks ini amat munasabah dan mendalam sehingga Pata\xc3\xb1jali dianggap sebagai otoriti dan ahli tatabahasa Sanskrit klasik yang terakhir selama lebih 2,000 tahun. Idea-idea Pata\xc3\xb1jali, P\xc4\x81\xe1\xb9\x87ini dan Katyayana mengenai struktur, tatabahasa dan falsafah bahasa telah mempengaruhi sarjana-sarjana agama-agama India yang lain seperti agama Buddha dan agama Jain.\n_START_SECTION_\nPenyusun Yogas\xc5\xabtras dan sarjana falsafah Samkhya\n_START_PARAGRAPH_\nYogasutras ialah suatu teks teori dan amalan Yoga. Pata\xc3\xb1jali ini dianggarkan telah hidup antara kurun ke-2 hingga ke-4 S.M. Ramai sarjana lain berpendapat bahawa Pata\xc3\xb1jali ini hidup antara kurun ke-2 hingga ke-4 Masihi. Yogasutras merupakan suatu teks agama Hindu yang penting yang menjadi asas Yoga klasikal. Teks ini juga merupakan teks Yoga India yang paling banyak diterjemah dalam empat puluh bahasa India pada zaman dahulu.\n_START_SECTION_\nPenulis teks perubatan Patanjalatantra\n_START_PARAGRAPH_\nIni ialah suatu teks perubatan yang banyak disebut dalam teks-teks perubatan dan sains zaman pertengahan. Pata\xc3\xb1jali ini terkenal sebagai seorang tokoh perubatan dalam teks-teks Yogaratnakara, Yogaratnasamuccaya dan Padarthavijnana.\n_START_SECTION_\nSarjana Hindu\n_START_PARAGRAPH_\nSeorang sarjana Hindu yang hidup dalam kurun ke-8 Masihi juga dikenali sebagai Pata\xc3\xb1jali. Beliau dikatakan sebagai penulis ulasan Charakavarttika iaitu ulasan Charaka Samhita. Menurut beberapa orang sarjana moden seperti P.V.Sharma, kedua-dua sarjana perubatan yang bernama Pata\xc3\xb1jali adalah mungkin orang yang sama, tetapi berlainan daripada Pata\xc3\xb1jali yang menulis teks Mahabhasya. _NEWLINE_Pata\xc3\xb1jali juga merupakan salah seorang lapan belas Siddhar dalam tradisi Siddhar Tamil (Saiva).\n_START_SECTION_\nTradisi Tamil Saivisme\n_START_PARAGRAPH_\nBerkenaan kehidupan awal Patanjali, tradisi Tamil Saivisme dari kurun ke-10 Masihi menyebut tentang Patanjali sebagai seorang tokoh Yoga. Patanjali bersama tujuh orang pengikut Nandi Deva. disebut dalam Tirumandiram oleh Tirumular (Tantra 1)._NEWLINE_Nandhi arulPetra Nadharai Naadinom_NEWLINE_Nandhigal Nalvar Siva Yoga MaaMuni_NEWLINE_Mandru thozhuda Pata\xc3\xb1jali Vyakramar_NEWLINE_Endrivar Ennodu (Thirumoolar) Enmarumaame_NEWLINE_ _NEWLINE_Maksudnya: _NEWLINE_Kami mencapai tapak Tuhan yang merahmati Nandikesvara_NEWLINE_Empat Nandi, Sivayoga Muni, Patanjali, Vyaghrapada dan aku (Tirumular)_NEWLINE__NEWLINE_Kamilah lapan orang ini.\n_START_SECTION_\nKehidupan\n_START_PARAGRAPH_\nLouis Renou adalah antara pemikir yang mencadangkan bahawa Pata\xc3\xb1jali, penulis Yogasutras dan Pata\xc3\xb1jali, penulis ulasan tatabahasa Panini adalah dua orang yang berlainan. Pada tahun 1914, James Wood mencadangkan bahawa kedua-duanya adalah orang yang sama. Pada tahun 1922, Surendranath Dasgupta memberikan beberapa hujahan bagi menyokong pendapat bahawa kedua-dua penulis itu adalah orang yang sama. _NEWLINE_Amnya, pendapat bahawa terdapat dua Pata\xc3\xb1jali yang berlainan diterima oleh kebanyakan pemikir. Namun, beberapa sarjana Barat menganggap mereka sebagai orang yang sama. _NEWLINE_Beberapa sarjana India berpendapat bahawa Pata\xc3\xb1jali yang menulis teks tatabahasa, perubatan, dan Yoga adalah orang yang sama. Ini disebut dalam suatu ayat oleh Bhoja pada permulaan ulasan Yogasutras yang dikenali sebagai R\xc4\x81jam\xc4\x81rttanda (kurun ke-11). Kemudiannya, idea ini diikuti oleh Shivarama dalam suatu teks kurun ke-18. _NEWLINE_Tradisi ini dibincangkan oleh Meulenbeld yang menjejaki idea ini kepada Bhoja (kurun ke-11) yang kemungkinan terpengaruh dengan serangkap ayat oleh Bhartrhari (kurun ke-5) yang menyebut tentang seorang pakar dalam yoga, ilmu perubatan, dan tatabahasa. Namun, Bhartrhari  tidak menyebut nama pakar itu. Sebelum kurun ke-10. tiada teks Sanskrit yang menyatakan bahawa Patanjali yang sama telah menghasilkan ketiga-tiga teks ini.'